Hlina, Alojz, poslanec NR SR (2015-01-29):
Vážený pán predsedajúci, vážený pán minister, vážené kolegyne, kolegovia, je zrejmé, že to bude náročná rozprava aj z vystúpenia predrečníka. Prosím vás, hovoríme stále o procedúre. Zásadne je to pri takých ochoreniach, ktoré sú progresívne, je niekedy lepšie rezať hneď ako neskôr. Čiže neviem, či to je rovno aj dôvod. Ale keď ste sa už tak rozhodli, tak je lepšie vyrezať to hneď, ako predlžovať agóniu. Čiže asi to medzi tými dôvodmi na skrátené legislatívne nie je. Ale to takú moju úvahu som si dovolil povedať, ja teda vystúpim tiež, ale nie so zásadným, ale len takým primeraným prejavom pri tele zákona, teraz len také drobné poznámky si dovolím povedať. Ja som tu vtedy nebol, ale v zásade tých, čo ste tu vtedy boli, dobehla chamtivosť. Tá myšlienka v princípe nie je zlá, len, znova, aj parlamentnú demokraciu keď dáte amazonským Indiánom, tak oni si to prekrútia na svoj obraz. A to je zase aj u nás. My tiež sme si aj parlamentnú demokraciu prekrútili na svoj obraz a hľadáme riešenia tam, kde nie sú. Aj relatívne dobrú myšlienku sme si znova obrátili na svoj obraz a dobehlo nás to. Tá obrovská chamtivosť nás dobehla. „Pán Kaník, to už nerozchodíš.“ Keby mu to niekto tak v tichosti povedal. (Potlesk.) On tu nemôže stáť. Oceňujem potlesk smerákov. Vôbec mi nepomôže, ale taký je život. (S úsmevom povedané.) Ja sa pokúsim byť naozaj v tomto spravodlivý. Od pána Kaníka by sa to dalo vypočuť vtedy, keby tam ľuďom, ktorí vstupovali na základe fakt demagogickej, úplne nechutnej reklamy do toho, povedal, do dverí sa postavil a povedal im: „Nechoďte tam, nebláznite, nechoďte tam, pre vás to fakt nemá význam.“ Vtedy keby to bol urobil, tak ticho sedím. A už teda hľadá výhovorky, že zač je toho lakeť. A, samozrejme, podľa neho to aj má logiku. No to nemá logiku, tá poctivosť by bola v tom, keby to bol vtedy urobil. Tá poctivosť všetkých by bola v tom vtedy, keď vám sa tam hrnuli tí ľudia, ktorí tam nemali čo robiť, keby Lasicu stiahli z tých reklám, keby boli ste povedali: „Nerobte to, nechoďte tam, nemá to význam.“ Prosím vás, viete, to je taká finta starých obchodníkov. Keď niekto si s vami sadne a začne vám hovoriť, ako vás nechce oklamať, tak ja vtedy hovorím slovo ďakujem a už čakám, ako odísť, lebo to znamená, že vás chcú oklamať. Keď vám niekto mnohokrát v reči povie, ako vás nechce oklamať, spozornite, lebo garantujem vám, že vás tak chce oklamať. Ja som videl tie reklamy, ja som potom vravel naozaj, že, no zbohom, rozprávajú s nami ako s teliatkami, proste niekto sa prechádza a rozpráva, aký bude švajčiarsky dôchodok. Z čoho bude ten švajčiarsky dôchodok? Nuž teraz prišiel ten 10-eurový, 30-eurový. Bude čo robiť s tým. My sme to naozaj brutálne pokazili. Ja vám poviem jeden príklad. Niekedy dávno sme predávali Číňanom autá. A Číňania boli takí nadšení, však to bolo dvadsať rokov dozadu, z peňazí a neviem čoho. Nakúpili určité množstvo áut. A išli do Nemecka, že teda keď nakúpili toľko áut, s tým, že majú nejakých desať miliónov eur, vtedy boli doláre, na náhradné diely. A Nemci vtedy hovorili: „Pozor, nie, to nie je potrebné. Vy ste kúpili toľko áut, v priebehu troch rokov si objednajte toľko. Teda rádovo to bolo menej, ako chceli kúpiť. A viete, kto je najúspešnejší v Číne? Sú to Nemci, práve kvôli tomu, lebo tí Číňania si to uvedomili, že s nimi hrajú fér, že s nimi hrajú čestne. Naši by vtedy skočili a povedali: „Nie za desať miliónov, ale za dvanásť miliónov si to nakúpte, nech vám to hnije v sklade.“ To je tá chamtivosť, ktorá nás všetkých dobehla. Proste nemal to tam vtedy kto povedať. Vtedy kde bol Kaník, kde boli ste všetci tí, ktorí ste boli bardi toho systému, že by ste povedali: „Nerobte to, naozaj to nemá pre vás význam.“ Teraz riešime tie dôsledky toho celého. Nerád som v polohe, že mi budú tlieskať kolegovia zo strany SMER, ale pre túto chvíľu to, čo treba povedať, tak treba povedať. Skončím, a teda pokúsim sa povedať pri tele zákona, že samotná myšlienka nie je zlá, len dopadla zase tak, ako dopadla. Ďakujem.